CELEX: 62013TN0620
Language: sl
Date: 2013-11-26 00:00:00
Title: Zadeva T-620/13: Tožba, vložena 22. novembra 2013 – Marchi Industriale proti ECHA

25.1.2014   
            
            
               SL
            
            
               Uradni list Evropske unije
            
            
               C 24/36
            
         Tožba, vložena 22. novembra 2013 – Marchi Industriale proti ECHA
   (Zadeva T-620/13)
   2014/C 24/68
   Jezik postopka: italijanščina
   
      Stranki
   
   
      Tožeča stranka: Marchi Industriale SpA (Firence, Italija) (zastopnika: M. Baldassarri in F. Donati, odvetnika)
   
      Tožena stranka: Evropska agencija za kemikalije (ECHA)
   
      Predlogi
   
   Tožeča stranka Splošnemu sodišču predlaga, naj razglasi za nično in torej neveljavno odločbo št. SME/2013/3747, ki jo je sprejela agencija ECHA, kar naj ima za posledico razveljavitev vseh učinkov navedene odločbe, vključno z razveljavitvijo računov, izdanih za plačilo višjih dajatev in sankcij, ki naj bi jih dolgovala tožeča stranka.
   
      Tožbeni razlogi in bistvene trditve
   
   Ta tožba je vložena zoper Evropsko agencijo za kemikalije, ki je menila, da tožeča stranka ne izpolnjuje pogojev, da bi jo bilo mogoče šteti za malo ali srednje podjetje v smislu Uredbe (ES) št. 1907/2006 Evropskega Parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH), o ustanovitvi Evropske agencije za kemikalije ter spremembi Direktive 1999/45/ES ter razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (UL 396, str. 1), s čimer ji je odrekla ugodnosti, ki jih ta uredba določa, in določila plačilo taks in dajatev.
   Tožeča stranka v utemeljitev tožbe navaja dva tožbena razloga:
   
               1.
            
            
               Prvi tožbeni razlog se nanaša na neobstoj obrazložitve, saj naj tožena stranka kljub obrazloženim in dokumentiranim pripombam tožeče stranke, podanim za izpodbijanje meril za izračun, ki so bila uporabljena za ugotovitev velikosti podjetja, ne bi nikakor upoštevala predstavljenih trditev.
            
         
               2.
            
            
               Drugi tožbeni razlog se nanaša na napačno upoštevanje podatkov za družbo Essemar SpA, v kateri ima družba Marchi Industriale lastniški delež.
               
                           —
                        
                        
                           V zvezi s tem se navaja, da v nasprotju s tem kar zatrjuje tožena stranka, družba Esseco Group srl. nima nikakršne povezave, niti posredne, s tožečo stranko, in je vsekakor ni mogoče šteti za „partner entreprise“. Čeprav je družba Esseco Group lastnica kapitalskega deleža družbe Essemar v višini 50,0005 %, je preostali kapital družbe Essemar, in sicer 49,9995 %, v lasti tožeče stranke. Kljub temu naj družba Esseco Group, ki je formalno gledano večinska lastnica kapitala v družbi Essemar, ne bi imela večine glasovalnih pravic v navedeni družbi. Torej naj med družbo Esseco Group in tožečo stranko ne bi obstajala posebna povezava iz člena 3(2) priloge k Priporočilu 2003/361/ES Komisije z dne 6. maja 2003 o opredelitvi mikro, malih in srednjih podjetij (UL L 124, str. 36).